Die Burger, Beeld en Volksblad sê: SA se geboue in buiteland 'n verleentheid | Netwerk24
07 Junie 2021 05:06
As die veronderstelde trotse bewaker van Suid-Afrika se bilaterale werksaamhede en beeld in die buiteland behoort die departement van internasionale betrekkinge en samewerking se eie sake 'n toonbeeld van onberispelike voortreflikheid en sobere bestuur te wees.
Die wyse waarop die departement eiendomme onder sy toesig in die buiteland bestuur, spreek tot die teendeel en stel die land in die verleentheid.
Terwyl R575 miljoen per jaar vir die huur van eiendomme in die buiteland betaal word, is van die grond en eiendomme in staatsbesit in onbruik.
'n Parlementêre komitee het verlede week ook gehoor van die eiendomme in Suid-Afrikaanse besit word onwettig beset en ander het baie agteruit gegaan en is in 'n toestand van verval.
Dié diplomatieke verleentheid vererger deurdat van dié eiendomme en stukke grond vóór en ná 1994 aan Suid-Afrika geskenk is.
Die haglike toestand lei tot drie vrae. Eerstens, hoe het dié situasie ontstaan? Hieroor is swak bestuur en administrasie, asook 'n toenemende gebrek aan kapasiteit as redes aan die parlementêre komitee voorgehou. Sake het oor die jare heen versleg omdat geen daadwerklike stappe gedoen is om die eiendomskwessie te besleg nie.
Tweedens, as die departement nie die logistiek van die deeglike eiendomsbestuur van die 127 eiendomme in Suid-Afrikaanse besit oorsee en nog sowat 1 000 huureiendomme kan behartig nie, hoe is dit opgewasse om namens Suid-Afrika op te tree?
Derdens, as eiendom in staatsbesit en huureiendom in die buiteland só bestuur word, hoe dink die ANC "staatsvoogdyskap" oor grond – as 'n knieval voor die EFF – kan enigsins vertrou word?
Die skade van R714 000 wat 'n Suid-Afrikaanse diplomaat aan sy huurwoonstel in Wene, Oostenryk, aangerig het, is juis 'n onlangse voorbeeld van hoe rojaal en skadelik gesante omgaan met dit wat aan hulle toevertrou is.
Die parlementêre komitee het in die sessie aan die departement voorgestel dat hy 'n eiendomsbestuurstrategie ontwikkel! Dat dit nie reeds so geskied nie, skrei ten hemele. Dit laat 'n mens wonder wie nou weer die bewindsparty en sy minister van internasionale betrekkinge en samewerking is.